Source: https://consiliuldepresa.md/ro/page/decizii-menu?year=2019&month=6
Timestamp: 2019-08-21 05:24:14+00:00
Document Index: 18683641

Matched Legal Cases: ['articolul 4', 'articolul 4', 'articolul 18', 'articolul 23', 'articolul 4', 'articolul 4', 'articolul 2', 'articolul 4', 'articolul 4']

Ultima Decizie 2019-06-01 19:21:27
Decizie ”Cu privire la examinarea autosesizării în cazul emisiunii „Vorbeşte Moldova” („Părinte, te iubesc!”) de la postul de televiziune Prime TV, ediţia din 15 şi 16 aprilie 2019”
Autosesizându-se, la propunerea unor membri ai Consiliului de Presă, privind încălcarea normelor deontologice în emisiunea „Vorbeşte Moldova”, difuzată de postul de televiziune Prime TV la 15 şi 16 aprilie 2019 cu genericul „Părinte, te iubesc!”,
examinând autosesizarea în şedinţa publică din 26 aprilie 2019,
vizionând emisiunea în format de talk-show „Vorbeşte Moldova” cu genericul „Părinte, te iubesc!”, difuzată de postul de televiziune Prime TV la 15 aprilie 2019[1], şi 16 aprilie 2019[2], la o oră de maximă audienţă,
în lipsa reprezentanţilor Prime TV, care au fost informaţi despre data şi locul desfăşurării şedinţei publice a Consiliului de Presă,
bazându-se pe prevederile Codului deontologic al jurnalistului din Republica Moldov­­a[3] şi pe Regulamentul de activitate a Consiliului de Presă[4],
Consiliul de Presă constată că în emisiunea „Vorbeşte Moldova” cu genericul „Părinte, te iubesc!”, difuzată de postul de televiziune Prime TV la 15 şi 16 aprilie 2019, au fost încălcate grav drepturile copilului, prin expunerea publică a unei minore victimă a unui abuz sexual, neglijarea prevederilor deontologice şi legale care obligă instituţiile mass-media să protejeze identitatea minorilor implicaţi în evenimente cu conotaţie negativă, prezentarea unor detalii senzaţionale din viaţa privată a persoanelor şi exploatarea situaţiei lor vulnerabile în scop comercial. Astfel, analiza emisiunii arătă că autorii nu au urmărit să informeze publicul despre abuzul sexual comis asupra unui copil şi consecinţele unei asemenea fapte, ci să realizeze un program-spectacol, cu scopul de a genera audienţă. Realizatorii nu au protejat efectiv identitatea minorei abuzate – cu toate că numele ei a fost ascuns, prin prezența în studio a părinților şi a bunicii, fata poate fi uşor identificată. Totodată, postul TV a profitat de starea de vulnerabilitate a persoanelor implicate şi le-a prezentat în ipostaze jenante, demne de milă, forţându-le să divulge detalii traumatizante din viaţa privată, lezându-le astfel demnitatea.
Consiliul de Presă constată că în emisiunea talk-show „Vorbeşte Moldova” cu genericul „Părinte, te iubesc!”, difuzată de postul de televiziune Prime TV la 15 şi 16 aprilie 2019, au fost încălcate prevederile Codului deontologic al jurnalistului din Republica Moldova, în special articolele 4.1 (Jurnalistul este dator să respecte dreptul la viaţă privată şi demnitate al persoanelor), articolul 4.11 (Jurnalistul nu dezvăluie identitatea victimelor accidentelor, calamităţilor, infracţiunilor, cu precădere ale agresiunilor sexuale), articolul 4.13 (Jurnalistul protejează identitatea minorilor implicaţi în evenimente cu conotaţie negativă (accidente, infracţiuni, dispute familiale, sinucideri etc.), inclusiv ca martori. În acest sens, înregistrările video şi fotografiile trebuie modificate, pentru protejarea identităţii minorilor).
Consiliul de Presă adresează un Apel public Consiliului Audiovizualului (preşedinte domnul Dragoş Vicol) şi Avocatului Poporului pentru drepturile copilului (doamna Maia Bănărescu) cu solicitarea să intervină pentru a descuraja şi sancţiona încălcările drepturilor copilului în emisiunea „Vorbeşte Moldova”, difuzată la postul de televiziune Prime TV (textul Apelului se anexează).
Decizia poate fi contestată la fondatorii Consiliului de Presă în termen de 20 de zile din ziua comunicării prezentei decizii.
Viorica Zaharia,
nr. 06 din 26 aprilie 2019
[1] https://www.prime.md/ro/emisiune/vorbeste-moldova_2537_video_90120.html
[2] https://www.prime.md/ro/emisiune/vorbeste-moldova_2537_video_90212.html
[3] https://consiliuldepresa.md/ro/page/codul-deontologic-al-jurnalistului-din-r-moldova
[4] https://consiliuldepresa.md/upload/REGULAMENT_ACTIVITATE_CONSILIUL_DE_PRESA_FINAL.pdf
1. APEL PUBLIC VORBESTE MOLDOVA.pdf
Decizie ”Cu privire la examinarea sesizării domnului Ion Corcodel”
Respectând şi protejând dreptul şi libertatea editorială a redacţiilor de a reflecta temele de interes public, inclusiv cazurile de abuzuri sau încălcare a legislaţiei cu implicarea atât a persoanelor publice, cât şi a persoanelor private, Consiliul de Presă recomandă redacţiilor site-urilor/portalurilor Apropomagazin.md, Timpul.md, Zdg.md, Radioorhei.info să examineze cu atenţie solicitarea şi argumentele domnului Ion Corcodel privind excluderea/redactarea ştirilor active de pe site-uri, inclusiv a textelor care îl vizează personal şi a fotografiilor care îl reprezintă în contextul unei urmăriri penale de sub care el a fost scos.
2019-06-01 19:17:10
Decizie ”Cu privire la examinarea plângerii domnului Viorel Prisăcari împotriva portalurilor Agora.md, Diez.md, Unimedia.info”
În temeiul prevederilor Regulamentului de activitate a Consiliului de Presă, articolul 18 (Persoanele care au depus plângere în adresa Consiliului privind încălcarea normelor deontologice de către mass-media/jurnalişti îşi exprimă angajamentul să nu atace în instanţa de judecată problema care constituie subiectul plângerii depuse la Consiliu, până la adoptarea unei decizii de către Consiliu pe marginea plângerii respective) şi articolul 23 (Consiliul nu înregistrează şi nu examinează plângeri care: (...) c) ţine de un litigiu aflat în proces de judecată), Consiliul de Presă respinge examinarea plângerii domnului Viorel Prisăcari, deoarece această plângere deja constituie obiectul unui litigiu juridiar, prin expedierea la redacţiile reclamate a unor cereri prealabile în conformitate cu prevederile Legii nr. 64 din 23.04.2010 cu privire la libertatea de exprimare; astfel, etapa la care putea interveni Consiliul de Presă în calitate de structură de autoreglementare jurnalistică, a fost omisă.
2019-06-01 19:14:30
Decizie ”Cu privire la examinarea autosesizării împotriva ziarului ”Jurnal de Chişinău”
Consiliul de Presă constată că în articolul „Preotul” pedofil. Detalii despre fata abuzată de preotul din Stoianovca: „Alunga femeia desculţă din casă ca să rămână cu copila”, publicat în ziarul „Jurnal de Chişinău” (29 martie 2019, pagina 11) şi pe site-ul www.jc.md [3], au fost încălcate prevederile Codului deontologic al jurnalistului din Republica Moldova, în special articolele 2.1 (Jurnalistul prezintă informaţiile într-o manieră onestă, echilibrată şi numai după ce a făcut demersuri pentru verificarea lor), articolul 4.1 (Jurnalistul este dator să respecte dreptul la viaţă privată şi demnitate al persoanelor), articolul 4.13 (Jurnalistul protejează identitatea minorilor implicaţi în evenimente cu conotaţie negativă (accidente, infracţiuni, dispute familiale, sinucideri etc.), inclusiv ca martori. În acest sens, înregistrările video şi fotografiile trebuie modificate, pentru protejarea identităţii minorilor). Astfel, în material sunt incluse detalii care ţin de viaţa privată, iar identitatea victimei minore a violului nu a fost protejată efectiv, fiind indicate localitatea şi alte detalii care pot duce la dezvăluirea identităţii ei.
2019-06-01 18:57:02
Decizie ”Cu privire la examinarea plângerii Coaliţiei Naţionale „Viaţa fără Violenţă în Familie” împotriva portalului Deschide.md”
Consiliul de Presă constată că în articolul „EXCLUSIV: Cazul preotului care şi-a „violat” fiica la Cantemir sau istoria unei „iubiri interzise”?”, publicat de portalul Deschide.md la 28 martie 2019, au fost încălcate prevederile Codului deontologic al jurnalistului din Republica Moldova, în special articolele 2.1 (Jurnalistul prezintă informaţiile într-o manieră onestă, echilibrată şi numai după ce a făcut demersuri pentru verificarea lor), articolul 2.7 (Jurnalistul face o distincţie clară între fapte şi opinii şi nu-şi prezintă propriile opinii drept fapte), articolul 4.1 (Jurnalistul este dator să respecte dreptul la viaţă privată şi demnitate al persoanelor), articolul 4.13 (Jurnalistul protejează identitatea minorilor implicaţi în evenimente cu conotaţie negativă (accidente, infracţiuni, dispute familiale, sinucideri etc.), inclusiv ca martori. În acest sens, înregistrările video şi fotografiile trebuie modificate, pentru protejarea identităţii minorilor). Astfel, abordarea editorială a subiectului este unilaterală şi părtinitoare, justificând indirect comportamentul unei persoane condamnate în prima instanţă pentru violarea fiicei sale vitrege minore, judecăţile de valoare ale autorului sunt prezentate ca fapte, în material sunt incluse detalii care ţin de viaţa privată, iar identitatea minorei victimă a violului nu a fost protejată suficient.
2019-06-01 18:54:39
Decizie ”Cu privire la examinarea plângerii doamnei Constanţa Popa împotriva portalului Deschide.md”
Examinând în şedinţa publică din 26 aprilie 2019 plângerea doamnei Constanţa Popa împotriva „conţinutului discriminatoriu al unei ştiri publicată de portalul Deschide.md” (citat din plângerea depusă prin aplicaţia de pe pagina electronică a Consiliului de Presă); reclamanta consideră că articolul „Mamă din capitală, înjunghiată de fiu. A vrut să-l ducă la „casa de nebuni”, publcat de Deschide.md la 14 ianuarie 2019, „contribuie la stigmatizarea şi discriminarea persoanelor cu dizabilităţi psiho-sociale din Republica Moldova. În căutarea senzaţionalului, este identificat şi publicat un caz negativ privind o anumită persoană cu probleme de sănătate mintală. Astfel, este perpetuat mitul conform căruia persoanele cu tulburări mintale ar fi violente, agresive, periculoase pentru societate” (citat din plângere),
Consiliul de Presă atrage atenţia redacţiei portalului Deschide.md asupra necesităţii de a aborda cu mai mare atenţie cazurile care vizează persoanele cu probleme de sănătate mintală, inclusiv utilizarea corectă a terminologiei şi a unor imagini/fotografii neutre, pentru a evita stigmatizarea acestor persoane.
2019-06-01 18:48:53